《占鹊辞》
明代·唐文凤

北堂灵鹊声喳喳，下阶自衔萱草花。慈母倚门每占喜，定想行人归到家。

昔时苦被鹊声误，臆对含愁如欲诉。今日鹊声知有准，惊去回翔仍返顾。

东家郎君不出庭，别离那识过平生。纵使今朝竞喧噪，有耳何曾为尔听。

西家农夫在田野，恬熙生长茅檐下。几回著意送清音，聒乱生憎遭唾骂。

惟有慈闱白发亲，屡卜佳声秋复春。温凊疏违甘旨缺，而今喜见远归人。

丁宁灵鹊莫飞去，深栖只向堂前树。上无鹰鹯下弹丸，每听流声慰愁绪。

行人既归尔适宜，行人又去尔不知。但当爱身慎饮啄，他年再报归来期。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。